'Ek's 'n diplomaat,' sê bankrot Becker | Netwerk24
'Ek's 'n diplomaat,' sê bankrot Becker
15 Junie 2018 09:19
Die voormalige tennisster Boris Becker gebruik nou sy amp as 'n sport-attaché vir die Sentraal-Afrikaanse Republiek (SAR) om diplomatieke immuniteit vir sy voortslepende bankrotskapsaak in Brittanje te eis.
Die BBC berig dat die driemalige Wimbledon-kampioen aanvoer dat sy rol as attaché vir die klein Afrikaland hom van regstappe kwytskeld.
Becker is in 2017 bankrot verklaar oor geld wat hy aan Arbuthnot Latham, 'n private bank, skuld. Hulle maak nou aanspraak op sy bates.
Sy prokureurs het Donderdag 'n aansoek in die hooggeregshof in Londen gebring waar hy immuniteit teen die bankrotskapsaak eis, berig The Guardian.
In die eis voer hulle aan sy rol as attaché van sport en kultuur vir die SAR bied hom diplomatieke immuniteit.
Hy is sedert April vanjaar sport-attaché in die Europese Unie.
Becker voer aan dat die saak teen hom "ongegrond" en "onbillik" is en dat die beweringe dat hy bankrot is hom " 'n berg skade berokken het".
Hy moet diplomatieke immuniteit kry sodat daar 'n einde aan die "klug" kan kom sodat die "soustrein vir die manne in pakke kan stop".
Hy het bygevoeg: "Ek is verskriklik trots op my aanstelling . . . Sport is ongelooflik belangrik in Afrika en dit is vinnig besig om 'n universele taal word," berig die BBC